‘पप्पू और पामेरियन’ व्यंग्य आलेख में लेखक पुलिस के गलत रवैयों और उनमें व्याप्त भ्रष्टाचार को उजागर करते हैं। पुलिस के दोहरे आचरण को लेखक ने चुटीली भाषा में संकेत किया है। मिसेज पालीवाल का खूबसूरत पामेरियन गुम हो गया है। शहर के विभिन्न हिस्सों में उसकी तलाश की जाती है। गुमशुदगी की रिपोर्ट भी थाने में दर्ज हो चुकी है। उधर गरीब मजबूरों की बस्ती से पप्पू गायब हो गया है। लेकिन उसकी रिपोर्ट दर्ज नहीं कराई गई है। पप्पू के पिताजी कोतवाली से डरते हैं। पामेरियन की खबर अखबारों में आ चुकी है। यह हमारे शासन व्यवस्था की विडम्बना है। इस भ्रष्ट शासन तंत्र में ईमानदार रहना भी संभव नहीं रह गया है। पप्पू ईमानदार था। एक प्रतिष्ठान में नौकरी इसलिए छोड़ी कि उसे चोरी का माल पहुंचाने की जिम्मेदारी सौंपी जा रही थी। पालीवाल के व्यावसायिक प्रतिष्ठान में अवैध कारोबार का भंडाफोड़ हो चुका है। लेखक अत्यंत सहज ढंग से हमारे समाज एवं शासन व्यवस्था के इस नकारात्मक पक्ष को प्रस्तुत करते हैं। स्थितियों को वे वास्तविक रूप में देखते हैं। अतिश्योक्ति का प्रयोग नहीं करते हैं। स्वातन्त्र्योत्तर भारत की जनता तरह-तरह की समस्याओं से व्यथित है। अब संघर्ष का भी उस पर असर दिखाई नहीं देता। श्रीवास्तवजी का पात्र रामखिलावन तनाव सहते-सहते तनावमुक्त हो गया है।